Mense vra my, waar staan dit in die Skrif dat Jesus “Op die Sabbat” opgestaan het? Hulle sê, Hy het mos nie op die Sabbat opgestaan nie, maar op die Eerste Dag van die week. Ek behoort dit mos te weet!
Dit is dinge wat van belang is hier in Mt28:1. Nie die feit dat ’n Meervoud vir Enkelvoud gebruik word nie. Ek gaan nie nou daarop in nie. Dit is van geen belang nie omdat die Meervoud dikwels vir die Enkelvoud gebruik word – wat hierdie woord ‘Sabbat’ aanbetref, sowel as vele ander woorde. Dit is nou maar hoe Grieks is.
In die KJV se “dawn towards the First Day” kom ons ’n taal-probleempie teë. Miskien moet ek dit die swarigheid van ‘taal-idioom’, noem. In die KJV lyk dit amper asof die ‘dawn’, aan die Eerste Dag behoort, terwyl dit eintlik, aan die Sabbat behoort! Dis nogeens nou maar hoe taal werk.
Vandaar vind u in die teen-pool van “In die Sabbats-vol-lig-dag-synde”, die Akkusatief:- ‘eis mian (hehmeran) sabbatohn’ –“towards the First Day of the week”. Nooit ooit kan dit ‘op’ of ‘in’ of ‘van’ die Eerste Dag wees nie; nie solank as wat grammatiese en sintaktiese reëls van die Griekse taal sal geld nie, want dan, sou daar in hierdie teen-pool nie ’n Akkusatief gewees het nie, maar ’n Genitief of moontlik nog ’n Datief. Maar nie ’n Akkusatief nie; onmoontlik; in enige taal, nie net in Grieks nie, onmoontlik!